**e târziu şi e toamnă, ana**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în serile când toţi Dumnezeii

merg la culcare mi-aş dori

să rămân în mine

într-o lume numai a mea

să devin Dumnezeul tuturor iubirilor să

fac schimb de iluzii

şi-n cele din urmă să te cuceresc

ca pe o corabie în derivă

şi totuşi...

a plouat destul şi încă

orizontul e departe

cu amintirile-ngropate printre riduri privesc

din primăvară înspre toamnă deşi ştiu

că scenariul pe care-mi construiesc sentimentele

e un plagiat mă agăţ de fiecare clipă şi

nu vreau decât să te aud vorbindu-mi

ca şi când ai fi lângă mine

pe aleea de piatră udă

să urcăm cât mai sus...

te iubesc şi marea e puţin agitată

pescăruşii îmi ciugulesc din palmă

misterele au dispărut

sub privirea singurătăţii

apare uscatul

camuflat cu linişti mă apropii încet şi nesigur

durerea pulsează ca un fluture rătăcit

e târziu şi e toamnă

inima mi-o împăturesc în două pentru acum şi

pentru atunci când nu voi mai putea respira fără tine

e tărziu şi e toamnă...